To… ποντίκι, που ροκάνισε τον τίτλο | ΠΑΟΚ Ποδόσφαιρο | PAOK24
Και ξαφνικά ο Κώστας Ποντίκης έγινε ο πιο διάσημος Έλληνας επόπτης, με την ανεξήγητη στάση, που κράτησε μετά το γκολ του Βαρέλα στο 90΄ του αγώνα μεταξύ του ΠΑΟΚ και της ΑΕΚ.
Δεν είναι μόνο το γεγονός ότι, όπως φαίνεται καθαρά στο βίντεο του αγώνα, έχει χάσει τη συγκεκριμένη φάση. Είναι κυρίως το ότι, αφού αρχικά κινείται προς τη σέντρα, χωρίς φυσικά να έχει σηκώσει τη σημαία του, ξαφνικά σταματάει, υποκύπτοντας σε πιέσεις παικτών της ΑΕΚ. Και μετά πιάνει την κουβέντα με τον Κομίνη. «Και μόνο το γεγονός ότι αρχίζει να το συζητάει, αφού πρώτα τρέχει προς τη σέντρα, όπως ακριβώς κι ο Κομίνης, αποδεικνύει την εντελώς λανθασμένη στάση του» σχολιάζουν έμπειροι διαιτητές.
Αλλά, ποιος είναι ο 40χρονος –ελεύθερος επαγγελματίας-Κώστας Ποντίκης (ανήκει στο σύνδεσμο διαιτητών Πρέβεζας-Λευκάδας), που τράβηξε πάνω του όλα τα βλέμματα στο φινάλε του ντέρμπι της περασμένης Κυριακής;
Η φετινή είναι η 8η σεζόν του Ποντίκη ως επόπτης σε παιχνίδια της Σούπερ Λίγκας (μπήκε στους πίνακες το 2010, αντικαθιστώντας τον Χρήστο Γενναίο, που είχε αποχωρήσει από την ενεργό δράση), χωρίς, όμως, ακόμη να έχει γίνει διεθνής.
Στο παρελθόν έχει βρεθεί ως επόπτης σε αρκετά παιχνίδια του ΠΑΟΚ, εντός κι εκτός Τούμπας, χωρίς να έχει προκαλέσει σοβαρά παράπονα με τις υποδείξεις του. Στο φετινό πρωτάθλημα ήταν βοηθός διαιτητή στο εκτός έδρας παιχνίδι του Δικεφάλου με τη Λάρισα.
Αλλά, γενικότερα, δεν έχει υπάρξει «πρωταγωνιστής» με υποδείξεις του κατά την πολύχρονη, πλέον, διαδρομή του στα γήπεδα της Σούπερ Λίγκας. Στο ματς της Τούμπας, όμως, έμελλε να φέρει τα πάνω-κάτω.
Τι λένε οι άνθρωποι, που τον ζουν καθημερινά και τον έχουν δει να διαιτητεύει και σε παιχνίδια του τοπικού πρωταθλήματος; «Πρόκειται για έναν ασυμβίβαστο διαιτητή, αλλά και εξαιρετικό άνθρωπο. Και σε αντίθεση με άλλους συναδέλφους του, δεν έχει ακουστεί τίποτα σε βάρος του κατά το παρελθόν» υποστηρίζουν.
Σε αντίθεση, πάντως, με την ΕΠΣ Θεσπρωτίας, που εξέδωσε ανακοίνωση στήριξης στον Γιώργο Κομίνη, η ΕΠΣ Πρέβεζας δεν είχε εκδώσει-τουλάχιστον μέχρι τα μέσα της εβδομάδας-αντίστοιχη ανακοίνωση στήριξης για τον Ποντίκη.
Τον περασμένο μήνα ήταν από τα τιμώμενα πρόσωπα κατά τη διάρκεια της κοπής πίτας της Ένωσης Ποδοσφαιρικών Σωματείων Πρέβεζας-Λευκάδας. Στην εκδήλωση είχε παραβρεθεί κι ο πρόεδρος της ΕΠΟ Βαγγέλης Γραμμένος
O KOMΙΝΗΣ ΣΥΝΕΧΙΣΕ ΤΗΝ ΠΑΡΑΔΟΣΗ
Την περασμένη Κυριακή ο Κομίνης απέδειξε για μια ακόμη φορά την προβληματική του σχέση με τον ΠΑΟΚ. Θα πρέπει να ψάξει κανείς λεπτομερώς στο παρελθόν, προκειμένου να βρει τα παιχνίδια, στα οποία ο Θεσπρωτός διαιτητής δεν προκάλεσε ζημιά στον Δικέφαλο. Φυσικά, το αποκορύφωμα ήταν το προ τετραετίας παιχνίδι στο «Κλ. Βικελίδης», όταν αγνοούσε συστηματικά το αντιαθλητικό παιχνίδι των γηπεδούχων, αποβάλλοντας ωστόσο τον Κάτσε με την πρώτη ευκαιρία. Την επόμενη σεζόν απέβαλλε χωρίς το λόγο τον Περέιρα σε ματς με την Καλλονή, στον περσινό ημιτελικό κυπέλλου με τον Παναθηναϊκό αγνόησε πέναλτι σε χέρι του Χουλτ, όπως και στον τελικό του Βόλου δεν έδωσε πέναλτι στην ανατροπή του Κρέσπο από τον Σιμόες.